钦定古今图书集成/明伦汇编/官常典/第529卷 > 玉昔帖木儿
## 钦定古今图书集成/明伦汇编/官常典/第529卷 > 玉昔帖木儿

按《元史博尔术传》，“博尔术孙玉昔帖木儿，世祖时尝
宠以不名，赐号月吕鲁那演，犹华言能官也。弱冠袭
爵，统按台部众，器量宏达，莫测其际。世祖闻其贤，驿
召赴阙，见其风骨庞厚，解御服银貂赐之。时重太官
内膳之选，特命领其事，侍宴内殿。玉昔帖木儿起行
酒，诏诸王妃皆为答礼。”至元十二年，拜御史大夫。时
江南既定，益封功臣，后遂赐全州清湘县户为分地。
其在中台，务振宏纲，弗亲细故。兴利之臣欲援金旧
制，并宪司入漕府。当政者又请以郡府之吏互照宪
司检底。玉昔帖木儿曰：“风宪所以戢奸，若是有伤监
临之体。”其议乃沮。遇事廷辩，吐辞鲠直，世祖每为之
霁威。至元二十四年，宗王乃颜叛东鄙，世祖躬行天
讨，佥总戎者先之。世祖至半道，玉昔帖木儿已退敌，
僵尸覆野，数旬之间，三战三捷，获乃颜以献。诏选乘
舆橐䒷百蹄劳之，谢曰：“天威所临，犹风偃草，臣何力
之有。”世祖还，留玉昔帖木儿剿其馀党，乃执其酋金
家奴以献，戮其同恶数人于军前。明年，乃颜之遗孽
哈丹秃鲁干复叛，再命出师，两与之遇，皆败之。追及

莫知所终，夷其城，抚其民而还。诏赐内府七宝冠带
以旌之，加太傅、开府仪同三司，申命御边杭海。二十
九年，加录军国重事，知枢密院事，宗王帅臣咸禀命
焉。特赐步辇入内，位望之崇，廷臣无出其右。三十年，
成宗以皇孙抚军北边，玉昔帖木儿辅行，请授皇孙
以储闱符玺，诏从之。三十一年，世祖崩，皇孙南还，宗
室诸王会于上都。定策之际，玉昔帖木儿起为晋王。
甘麻剌曰：“宫车晏驾，已逾三月，神器不可久虚，宗祧
不可乏主。畴昔储闱符玺，既有所归，王为宗盟之长，
奚俟而不言？”甘麻剌遽曰：“皇帝践祚，愿北面事之。”于
是宗亲大臣合辞劝进，玉昔帖木儿复坐，曰：“大事已
定，吾死且无憾。”皇孙遂即位，进秩太师，赐以尚方玉
带宝服，还镇北边。元贞元年冬，议边事，入朝，两宫赐
宴，如家人礼。赐其妻秃忽鲁宴服，及他珍宝。十一月，
以疾薨。大德五年，诏赠宣“忠同德弼亮功臣”，依前太
师、开府仪同三司、录军国重事、御史大夫，追封广平
王，谥曰“贞宪。”子三人。